নিজেকে ‘বিহারের নায়ক’ বলে প্রচার শুরু তেজস্বীর, কটাক্ষ BJP-র

ওয়েব ডেস্ক: জমে উঠেছে বিহারের (Bihar Assembly Election) মসনদ দখলের লড়াই। ইতিমধ্যে নিজেদের মুখ্যমন্ত্রী প্রার্থীদের নাম ঘোষণা করে দিয়েছে এনডিএ (NDA) এবং মহাগঠবন্ধন (Mahagathbandhan)- দুই শিবিরই। আর এবার শুরু হয়েছে পুরোদমে প্রচার। সেখানেই নজর কাড়লেন মহাগঠবন্ধনের মুখ্যমন্ত্রী প্রার্থী তেজস্বী যাদব (Tejashwi Yadav)। পোস্টার প্রচারে অভিনবত্ব এনে চর্চায় এসেছেন লালুপুত্র। নিজেকে ‘বিহারের নায়ক’ বলে প্রচার শুরু করেছেন তেজস্বী। সেই কারণেই এবার কটাক্ষের ঝড় ধেয়ে এল এনডিএ শিবিরের তরফে।

শনিবার পাটনা শহর ছেয়ে গিয়েছে আরজেডি নেতা তেজস্বী যাদবের পোস্টারে। সবুজ পোস্টারের উপর রয়েছে তেজস্বীর ছবি। তাঁর ছবির নিচে লেখা ‘বিহার কা নায়ক’। অর্থাৎ, বিধানসভা নির্বাচনের আগে নিজেকে ‘বিহারের নায়ক’ বলে দাবি করেছেন তেজস্বী যাদব। আর এই ধরনের পোস্টার লাগতেই সে রাজ্যের রাজনৈতিক মঞ্চ থেকে ধেয়ে এল একের পর এক প্রতিক্রিয়া।

আরও পড়ুন: নীতীশের চাপেই NDA-র মুখ্যমন্ত্রী প্রার্থীর নাম বলতে বাধ্য হলেন মোদি?

বিজেপি (BJP) তেজস্বীর পোস্টার প্রচারকে ‘দুর্নীতিগ্রস্ত পরিবারের নাটক’ বলে কটাক্ষ করেছে। এ প্রসঙ্গে রাজ্যের বিদায়ী উপমুখ্যমন্ত্রী সম্রাট চৌধুরী বলেন, “যার পরিবার খলনায়ক, সে কীভাবে নায়ক হতে পারে? লালু প্রসাদ যাদব বিহারের ‘গব্বর সিং’, যিনি রাজ্যের সম্পদ লুট করেছেন। পশুখাদ্য কেলেঙ্কারিতে অভিযুক্ত থেকে শুরু করে রেলমন্ত্রী থাকাকালীন জমির বিনিময়ে চাকরি কেলেঙ্কারিও করেছেন তিনি। তেজস্বী জানাক, কীভাবে মাত্র দেড় বছরে কোটিপতি হলেন।”

বিহার বিজেপি সভাপতি দিলীপ জয়সওয়ালও আরজেডির বিরুদ্ধে আক্রমণ শানিয়ে বলেছেন, “এই ধরনের পোস্টার লাগানো কেবলমাত্র প্রচারের নাটক। বাস্তবে ওদের হাতে মানুষের সমস্যা নিয়ে বলার মতো কোনো ইস্যু নেই। ‘নায়ক নয়, খলনায়ক হে ইয়ে’— জনপ্রিয় গানের সুরে বলব, আজ ‘জন’ বাদ দিয়ে ‘নায়ক’ লিখেছে, কাল ‘খল’ যোগ করলেই সম্পূর্ণ হবে।”

দেখুন আরও খবর: