“হ্যারিকেন নয়, এলইডি জ্বলবে বিহারে…,” RJD-কে নিশানা যোগীর

ওয়েব ডেস্ক: প্রথম দফার ভোটগ্রহণ শেষ, অপেক্ষা দ্বিতীয় দফার। এই পরিস্থিতিতে বিহারে (Bihar Assembly Election) জমে উঠেছে প্রচারের ময়দান। আর বিহারের নির্বাচনী প্রচারে (Election Campaign) এবার হুঙ্কার দিলেন বিজেপি (BJP) নেতা ও উত্তরপ্রদেশের (Uttar Pradesh) মুখ্যমন্ত্রী যোগী আদিত্যনাথ (Yogi Adityanath)। শনিবার মোতিহারির জনসভা থেকে তিনি আরজেডি–কংগ্রেস (RJD-Congress) জোটকে কটাক্ষ করেন। যোগী বলেন, “বিহারের মানুষ ঠিক করে ফেলেছেন, এবার আর হ্যারিকেনের ক্ষীণ আলো নয়, এলইডির উজ্জ্বল আলোয় ঝলমল করবে রাজ্য।”

যোগী বলেন, “প্রধানমন্ত্রী নরেন্দ্র মোদি ও মুখ্যমন্ত্রী নীতীশ কুমারের নেতৃত্বে এনডিএ সরকারই বিহারকে উন্নয়ন ও সুশাসনের পথে নিয়ে যাবে। প্রথম দফার ভোটেই জনগণ স্পষ্ট বার্তা দিয়েছেন, এনডিএ-ই আবার ফিরে আসছে ক্ষমতায়।” তিনি আরও বলেন যে, বিহারের প্রয়োজন উন্নয়নের সরকার, অপরাধীদের নয়।

আরও পড়ুন: প্রথম দফায় বিহারে বাড়ল ভোটের হার!

মোতিহারিতে এনডিএ প্রার্থী প্রমোদ কুমারের সমর্থনে বক্তব্য রাখতে গিয়ে যোগী দাবি করেন, আজকের বিহারে রাস্তা, রেল, বিমানবন্দর, মেট্রো, আইআইটি, আইআইএম, এনআইটি, এইমসসহ একাধিক শিক্ষা ও চিকিৎসা প্রতিষ্ঠান তৈরি হয়েছে, যা কেবল সুশাসনের কারণেই সম্ভব হয়েছে। যোগী বলেন, “নিরাপত্তা না থাকলে বিনিয়োগ আসে না।” নিজ রাজ্যের ‘বুলডোজার নীতি’র কথা তুলে ধরে তিনি বলেন, “উত্তরপ্রদেশে আমরা অপরাধীদের বুলডোজারে পিষে দিয়েছি। বিহারকেও অপরাধমুক্ত থাকতে হবে, তবেই রাজ্য এগোবে উন্নয়নের পথে।”

এছাড়াও পিপরাতে বিজেপি প্রার্থী শ্যামবাবু যাদবের সমর্থনে সভায় যোগী অভিযোগ করেন, বিরোধীরা এখন ধর্মবিশ্বাসকেও অপমান করছে। তিনি বলেন, “রাম ও কৃষ্ণের পর এখন তারা ছট মাইয়ার বিরোধিতা করছে। যারা বিশ্বাসের বিরোধিতা করে, তাদের ভোট দেওয়া উচিত নয়।” শেষে তিনি বলেন, “এনডিএ সরকার দলিত ও দরিদ্র মানুষের কল্যাণে অঙ্গীকারবদ্ধ। আমরা তাদের বাসস্থান, খাদ্য ও কর্মসংস্থানের ব্যবস্থা করছি।”

দেখুন আরও খবর: