‘ছটী মাইয়া’র অপমান! রাহুল, তেজস্বীকে নিশানা করে বড় মন্তব্য মোদির

ওয়েব ডেস্ক: বিধানসভা নির্বাচনের (Assembly Election) আগে জমে উঠেছে বিহারের (Bihar) রাজনৈতিক ময়দানের লড়াই। প্রচারের শেষবেলায় বাজিমাত করতে এবার মহাগঠবন্ধনকে (Mahagahtbandhan) ছট পুজো (Chhath Puja 2025) নিয়ে আক্রমণ বিজেপির (BJP)। খোদ প্রধানমন্ত্রী নরেন্দ্র মোদি (Narendra Modi) বিহারী সম্প্রদায়ের এই পুজোকে নিয়ে একযোগে বিরোধীদের নিশানা করেন। বৃহস্পতিবার মুজাফফরপুরে এক নির্বাচনী জনসভায় বক্তব্য রাখতে গিয়ে তিনি কংগ্রেস (Congress) এবং আরজেডিকে (RJD) কটাক্ষ করে বলেন, “রাহুল গান্ধী (Rahul Gandhi) ও তেজস্বী যাদব (Tejashwi Yadav) মনে করেন, আমায় গালাগাল দেওয়া তাঁদের জন্মসিদ্ধ অধিকার। কিন্তু বিহারের মানুষ সব জানেন, সব বোঝেন।”

প্রধানমন্ত্রী আরও অভিযোগ করেন, ভোটের স্বার্থে কংগ্রেস ও আরজেডি নেতারা ‘ছটী মাইয়া’কে অপমান করেছেন। রাহুল গান্ধী সম্প্রতি অভিযোগ করেছিলেন যে, প্রধানমন্ত্রী ছট পুজো নিয়ে ‘নাটক’ করছেন। কংগ্রেস নেতার সেই মন্তব্যকে উল্লেখ করে মোদি বলেন, “তোমাদের সন্তানরা বিশ্বে ছটী মাইয়ার গুণগান করছে, আর তোমরা ভোটের জন্য তাঁকে অপমান করছ! ছটী মাইয়াকে কেউ অপমান করতে পারে? বিহার কি তা সহ্য করবে?”

আরও পড়ুন: ভোটের জন্য নাচতেও পারেন প্রধানমন্ত্রী, কটাক্ষ রাহুলের

মুজাফফরপুরের নির্বাচনী সভায় মোদি আরও বলেন, “যে সমস্ত মায়েরা নির্জলা উপবাস থেকে ছটী মাইয়ার পুজো করেন, তাঁরা কি এই অপমান ক্ষমা করবেন? ছট পুজোর ভক্তি নিয়ে কংগ্রেস ও আরজেডি এত নীচে নামল যে একে তাঁরা ‘নাটক’ বলছে? এই অপমান বিহারের মানুষ কোনওদিনও ভুলবে না।” মোদি দাবি করেন, বিহার আত্মসম্মানের ভূমি। তাঁর দাবি, “এই রাজ্য কখনও সেইসব লোকদের ক্ষমা করবে না যারা ছট পুজোর মতো পবিত্র উৎসবকে অপমান করেছে।”

তবে শুধু মোদি নয়, ছট পুজো নিয়ে মন্তব্যের জেরে বিহারের রাজ্য বিজেপির পক্ষ থেকেও রাহুল গান্ধীর চরম সমালোচনা করা হয়েছে। নির্বাচনী আবহে এই মন্তব্য ঘিরে বিহারের রাজনৈতিক মহলে তীব্র প্রতিক্রিয়া দেখা দিয়েছে। এখন দেখার, এই সূত্রে বিজেপি বিহারে বাজিমাত করতে পারে কী না।

দেখুন আরও খবর:

The post ‘ছটী মাইয়া’র অপমান! রাহুল, তেজস্বীকে নিশানা করে বড় মন্তব্য মোদির first appeared on KolkataTV.