ক্ষমতায় এলেই চালু হবে পেনশেন! বিহারে বিরাট ঘোষণা তেজস্বীর

ওয়েব ডেস্ক: বেজে গিয়েছে বিহার বিধানসভা নির্বাচনের (Bihar Assembly Election) দামামা। হাতে আর মেরেকেটে দুই সপ্তাহ সময়। এর মধ্যেই বড়সড় প্রতিশ্রুতি দিলেন আরজেডি (RJD) নেতা তথা মহাগঠবন্ধনের (Mahagathbandhan) মুখ্যমন্ত্রী পদপ্রার্থী তেজস্বী যাদব (Tejashwi Yadav)। নির্বাচনী প্রতিশ্রুতি হিসেবে তিনি বিহারের পঞ্চায়েত প্রতিনিধিদের ভাতা বৃদ্ধির ঘোষণা করলেন। অর্থাৎ, বিহারের ভোটে জিতে যদি মহাগঠবন্ধন ক্ষমতায় আসে, তাহলে লাভবান হবেন পঞ্চায়েত স্তরের অনেক প্রতিনিধি।

শনিবার এক সাংবাদিক বৈঠকে তেজস্বী ঘোষণা করেন, “বিহারে যদি ইন্ডিয়া জোট ক্ষমতায় আসে, তাহলে পঞ্চায়েতি রাজ ব্যবস্থার প্রতিনিধিদের ভাতা দ্বিগুণ করা হবে।” এই ঘোষণার সময় তাঁর পাশেই উপস্থিত ছিলেন বিকাশশীল ইনসান পার্টির প্রধান মুকেশ সাহনি। তিনি এবার বিহারের বিরোধী জোটের উপ-মুখ্যমন্ত্রী পদপ্রার্থী।

আরও পড়ুন: নিজেকে ‘বিহারের নায়ক’ বলে প্রচার শুরু তেজস্বীর, কটাক্ষ BJP-র

এই ঘোষণা করে তেজস্বী আরও বলেন, “পঞ্চায়েত ও গ্রাম কচেহরির প্রতিনিধিরা দীর্ঘদিন ধরে পেনশনের দাবি জানিয়ে আসছেন। আমরা সিদ্ধান্ত নিয়েছি, তাঁদের পেনশন দেওয়া হবে। পাশাপাশি তাঁদের জন্য থাকবে ৫০ লক্ষ টাকার বিমা সুরক্ষা। রেশন ব্যবস্থার সঙ্গে যুক্ত কর্মীদের লাভের পরিমাণও বাড়ানো হবে।”

এখানেই শেষ নয়, তেজস্বী যাদব রাজ্যের কুমোর, কামার ও ছুতোরের মতো ঐতিহ্যবাহী পেশায় যুক্ত মানুষদের ব্যবসা বাড়ানোর জন্য ৫ লক্ষ টাকার সুদমুক্ত আর্থিক সহায়তা দেওয়ার প্রতিশ্রুতিও দেন এদিন। পাশাপাশি রাজ্যের বর্তমান পরিস্থিতি নিয়ে ক্ষোভ উগরে দিয়ে তেজস্বী বলেন, “মানুষ বর্তমান সরকারের প্রতি বিরক্ত। পরিবর্তন চাইছে বিহারবাসী। আমাদের কেবল ২০ মাস সময় দিন, আমরা বিহারকে দেশের এক নম্বর রাজ্যে পরিণত করব।”

দেখুন আরও খবর:

The post ক্ষমতায় এলেই চালু হবে পেনশেন! বিহারে বিরাট ঘোষণা তেজস্বীর first appeared on KolkataTV.